**Heti gazdasági figyelő - HORVÁTORSZÁG**

1. **GAZDASÁGI HÍREK**

**A gazdaság versenyképessége továbbra is nagyon alacsony**

Boris Vujcic, a Horvát Nemzeti Bank elnöke, a Vecernji list napilapnak adott interjúban kijelentette, hogy a gazdaság versenyképessége szempontjából Horvátország továbbra is lemarad az vele egy szinten lévő országok mögött. Problémás területként a gazdaság alacsony termelékenysége, valamint a zöldmezős beruházások elmaradása került meghatározásra. A külföldi befektetőket leginkább elriasztó jelenségek a helyi önkormányzatok passzivitása, a túlságosan összetett, olykor ellentmondásos jogszabályok és a szakmunkaerő hiánya.

1. **KORMÁNYHATÁROZATOK**

**A kormány a 2019. március 21-én megtartott ülésén a következő gazdasági, illetve pénzügyi vonatkozású határozatot hozta:**

* Elfogadta a Vízszolgáltatásokról szóló törvény tervezetét, amelynek céljai az egységes ivóvízellátó és szennyvízelvezető rendszer kialakítása országos szinten, a vízellátás hozzáférhetősége, továbbá a vízellátó és szennyvízelvezető infrastruktúra építése, valamint bővítése finanszírozásának biztosítása.
* Elfogadta a Vízről szóló törvény tervezetét, amellyel a horvát jogrendbe beépülnek az EU-nak az emberi fogyasztásra, illetve gazdasági felhasználásra alkalmas víz ellátásáról, valamint a vizek védelmére vonatkozó előírások.

*Forrás: Magyarország Nagykövetsége, Horvátország, Zágráb*